REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/38-22

09. februar 2022. godine

B e o g r a d

Z A P I S N I K

22. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 9. FEBRUARA 2022. GODINE

Sednica je počela u 14,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Sonja Todorović, Olja Petrović, Marko Zeljug, Dijana Radović i Arpad Fremond.

Sednici su prisustvovali zamenici članova Odbora: Goran Spasojević (zamenik Momira Stojilkovića).

Sednici nisu prisustvovali članovi Odbora: Stanislava Janošević, Velibor Stanojlović, Ljubinko Rakonjac, Nikola Kožović, Jelisaveta Veljković i Nenad Filipović, niti njihovi zamenici.

Sednici su prisustvovali predstavnici Ministarstva poljoprivrede, šumarstva i vodoprivrede: Boban Kostić, državni sekretar, Lidija Ristić Matijević, Uprava za zaštitu bilja i Milan Ćuprić, Sektor za poljoprivrednu politiku.

Odbor je jednoglasno (10 za) usvojio sledeći:

D n e v n i r e d

1. Problemi u predstojećim poljoprivrednim radovima u prihrani ozimih useva i u pripremi prolećne setve.

Pre početka rasprave o tački dnevnog reda, pristupilo se usvajanju zapisnika sa 21. sednice Odbora. Zapisnik je usvojen jednoglasno (10 za).

**Prva tačka dnevnog reda**- Problemi u predstojećim poljoprivrednim radovima u prihrani ozimih useva i u pripremi prolećne setve.

Milan Ćuprić, predstavnik Sektora za poljoprivrednu politiku istakao da je jesenja setva obavljena na većoj površini u odnosu na prošlu godinu. Ono što će obeležiti tekuću godinu je rast cena sirovina, kako u svetu tako i kod nas. Poljoprivredni proizvodi su značajno poskupeli što je izazvalo rast cena inputa za proizvodnju. Porast cene gasa je izazvao poskupljenje mineralnih đubriva, a neke zemlje su, poput Rusije i Kine, da bi obezbedile domaće tržište, zabranile izvoz mineralnih đubriva. Ove zabrane se odražavaju na čitavu planetu pa je prisutan manjak robe na tržištu. Vlada Republike Srbije je napravila dve mere za stabilizaciju tržišta mineralnih sirovina, prva je ukidanje kamate na kredite koji su namenjeni za kupovinu mineralnih đubriva, druga mera se odnosi na ukudanje carine od 10% za treće zemlje. Takođe, u pripremi su i osnovni podsticaji za biljnu proizvodnju koji će početi da se isplaćuju u martu, a obezbeđena je i nabavka 400 hiljada tona azotnih mineralnih đubriva čiju proizvodnju nemamo u našoj zemlji. Sve ovo će doprineti da domaće tržište bude u potpunosti zadovoljeno, naglasio je na kraju izlaganja Milan Ćuprić, predstavnik Sektora za poljoprivrednu politiku.

U nastavku sednice predsednik Odbora, Marijan Rističević je istakao da su mogući gubici u poljoprivredi zbog nedovoljne prihrane pšenice i prolećnih useva, što je posledica nestašice i visokih cena. Kada je reč o kreditima glavno pitanje koje se postavlja je kako motivisati manje poljoprivredne proizvođače da postanu korisnici s obzirom da to iziskuje davanje menice na njihova imanja. Takođe, trebalo bi da se ulože sredstva za veću proizvodnju i veći izvoz kao i da se subvencioniše kupovina mineralnih đubriva sa 20% od cene, istakao je predsednik Odbora.

U diskusiji su učestvovali narodni poslanici: Marijan Rističević, Milija Miletić, Goran Spasojević i Veroljub Matić.

Nakon rasprave o tački dnevnog reda Odbor je jednoglasno (11 za) na osnovu člana 56. Poslovnika Narodne skupštine doneo sledeći

Z a k lj u č a k

Odbor preporučuje Vladi Republike Srbije, nadležnim ministarstvima, da izdvoje sredstva u cilju subvencionisanja azotnih mineralnih đubriva (UREA, AN, KAN) u visini 20% od cene iznosa bez PDV-a poljoprivrednim gazdinstvima koja mineralna đubriva koriste za prihranu poljoprivrednih useva.

Na ovaj način obezbedili bi se veći prinosi žitarica, industrijskog bilja, voća i povrća, obezbedio uvećan izvoz i očuvana izvozna tržišta.

Pošto drugih pitanja i predloga nije bilo, sednica je zaključena u 14.50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević